### 18.    Beslutning om anvendelse og frigivelse af satspuljemidler på Sundheds- og Ældreområdet for 2017 - 2020

**Åbent**

Sagsnr.: 326-2017-23558       J.nr.: 29.00.00           Dokumentnr.:
326-2017-171173

**Sagstype**

Beslutning

**Resume og sagens baggrund**

Partierne bag satspuljeaftalen på sundheds- og ældreområde
indgik i november 2016 en aftale om at afsætte 769,8 mio. kr. for perioden 2017
- 2020 til overordnede indsatser med fokus på dels kvalitet i psykiatrien,
styrket indsats for de svage ældre samt generel sundhed og fore-byggelse,
rehabilitering og kvalitet.

En del af disse midler udbetales til kommunerne via
bloktilskuddet. For at få igangsat arbejdet med intentionerne i
satspuljeaftalen indstilles der i denne sag, at de specifikke afsatte
økono-miske midler ved udbetaling til kommunen via bloktilskuddet, besluttes
overført til de partnerskabsholdere, der skal arbejde med realisering af de
konkrete formål i satspuljeaftalen.

Da midlerne modtages som bloktilskud som følge af
satspuljeaftalen er de omkostningsneutrale for Kalundborg Kommune.

**Indstillinger**

Direktøren indstiller, at midlerne til de tre
satspuljeaftaleindsatser

1. Forbedret
tandsundhed for de svageste ældre (90.000 kr. årligt),

2. Rehabilitering -
Et godt liv efter kræft (300.000 kr. årligt)

3. En værdig og god
palliativ indsats for kræftpatienter (180.000 kr. årligt),

overføres til relevante partnerskabsholdere, når midlerne
modtages med bloktilskud.

**Behandling**

Direktionen, Ældre- og Sundhedsudvalget, Økonomiudvalget,
Kommunalbestyrelsen.

**Sagsfremstilling**

Partierne bag satspuljeaftalen på sundheds- og ældreområdet
har besluttet at afsætte 769,7 mio. kr. i aftaleperioden 2017-2020 til følgende
overordnede indsatsområder:

• Kvalitet
og sammenhæng i psykiatrien

• Styrket
indsats for de svageste ældre

• Sundhed
– forebyggelse, rehabilitering og kvalitet

En del af disse midler udbetales til kommunerne via
bloktilskuddet, hvilket betyder, at det først er midt på året, at kommunen
modtager midlerne. Herefter skal det besluttes, om midlerne skal benyttes til
det i satspuljeaftalen besluttede formål eller til andre formål.

For at komme i gang med de enkelte indsatser fremsættes
allerede nu nærværende sagspunkt vedr. beslutning om frigivelse af de
økonomiske midler.

De konkrete sager, som er nævnt her, var ikke en del af
budgetprocessen for budget 2017, da satspuljeaftalen blev indgået i november
2016, altså efter godkendelse af budget 2017. Efterfølgende udmøntes
satspuljeaftalen så på nuværende tidspunkt.

De konkrete områder, der foreslås igangsat snarest, er
følgende tre indsatsområder på sund-hedsområdet:

*1. Forbedret tandsundhed for de svageste ældre*

Prognoser peger på, at stadig flere ældre borgere kan bevare
egne naturlige tænder langt op i alderen. Samtidig lever flere længere og
dermed lever flere også i længere tid med kroniske sygdomme, der kan resultere
i funktionsevnebegrænsninger og dermed ringere egenomsorg. Det stiller nye krav
til tilrettelæggelsen af tandplejen for særligt de svageste ældre, fordi tand-
og mundsundhed hos ældre ikke er en isoleret problemstilling, men må ses i
sammenhæng med helbred, livsvilkår og livsstil i øvrigt. Der er derfor behov
for en målrettet indsats for at forbedre de svageste ældres tandsundhed.

Sundhedsstyrelsen har i 2014 udarbejdet en rapport om
serviceeftersyn ud fra  sundhedslovens krav til indhold af omsorgstandplejen.
Og dette har i 2016 medført konkrete anbefalinger til en styrket forebyggelse,
behandling, visitation samt organisering af omsorgstandplejen.

Satspuljemidlerne er afsat til at indfri nogle af disse anbefalinger,
bl.a. udarbejdelse af indivi-duelle mundplejeplaner for alle borgere tilknyttet
omsorgstandplejen. En anden indsats der indgår i formålet med satspuljen er, at
leverandøren af omsorgstandplejen med særlig viden om tandpleje til denne
særlige patientgruppe skal give generel information til ledelse og per-sonale i
pleje- og ældreboliger om, hvordan man forbedrer de ældres generelle
tandsundhed.

Dårlig mundhygiejne kan medføre udvikling af tandsygdomme,
men kan også have indflydelse på udviklingen af lungebetændelse, diabetes samt
hjerte-karsygdomme med indlæggelse til følge.

Der er afsat ca. 90.000 kr. til Kalundborg Kommune pr. år i
aftaleperioden. Disse forventes dels brugt til afregning af den private
omsorgstandplejeleverandør for de ekstra ydelser, der forventes leveret, og
dels til finansiering af yderligere pladser i omsorgstandplejen.

*2. Rehabilitering - Et godt liv efter kræft*

Som følge af den forbedrede kræftbehandling er der stadig
flere danskere, der overlever en kræftsygdom med efterfølgende behov for
rehabilitering eller opfølgning i forhold til senfølger.

Derfor skal patienternes forudsætninger for at vende tilbage
til et godt liv efter sygdommen understøttes i endnu højere grad.

Selv om kommunerne de seneste år har udviklet og styrket
tilbuddene om genoptræning og rehabilitering til kræftpatienter, er der fortsat
unødig forskel på, hvilke tilbud kræftpatienter kan få alt efter, hvor de bor.
Samtidig er der indikationer på social ulighed i, hvem der henvises til og
benytter sig af tilbud om rehabilitering. Tilsvarende er der behov for at
afdække behovet for indsatser til patienter med senfølger.

Satspuljepartierne ønsker et løft i den kommunale
rehabilitering med henblik på at sikre ensar-tede og mere målrettede tilbud til
kræftpatienter, herunder med opmærksomhed på, at grupper med færre ressourcer
har særlige behov. Dette er helt i tråd med den godkendte strategi i Kalundborg
Kommune om Det nære Sundhedsvæsen.

Det kan for eksempel ske gennem tværkommunale samarbejder om
rehabiliteringen og et sy-stematisk kompetenceløft i kommunerne. Derudover er
der behov for at opstille klare mål og retningslinjer for den kommunale
rehabilitering i regi af Sundhedsstyrelsen.

Der er afsat ca. 300.000 kr. til Kalundborg Kommune pr. år i
den omtalte periode, og herefter er der afsat ca. 450.000 kr. permanent.

*3. En værdig og god palliativ (lindrende) indsats for
kræftpatienter*

Hvert år dør 15.000 danskere af kræft. Mange af disse
patienter vil på et tidpunkt i deres syg-domsforløb have behov for palliativ
pleje – som oftest på det basale niveau, enten i den kom-munale
hjemmesygepleje, hos den praktiserende læge eller på sygehuset.

Samtidig viser undersøgelser, at 70–80 pct. af danske
kræftpatienter ønsker at tilbringe deres sidste tid i hjemmet, men at 55 pct.
reelt dør på hospitalet. For at understøtte mulighederne for at blive i hjemmet
i den sidste tid, er der behov for tilgængelig og god palliativ pleje i
hjemmet. Det vurderes særligt at have betydning for mindre ressourcestærke
borgere.

Satspuljepartierne ønsker at bidrage til, at flere
kræftpatienter oplever en højere kvalitet i den basale palliative indsats, så
flere f.eks. kan dø i eget hjem, hvis de ønsker det. Det skal bl.a. sikres ved,
at patienternes ønsker i højere grad imødekommes, og at der i hele landet ydes
en værdig og god basal palliativ indsats samt ved at styrke sammenhængen i den
palliative indsats på tværs af hospitalerne og kommunerne.

Pengene tænkes anvendt i den kommunale sygepleje netop med
henblik på yderligere styrkelse af kvaliteten i terminalforløb.

Der er afsat ca. 180.000 kr. pr. år til Kalundborg Kommune i
perioden og efterfølgende permanent ca. 260.000 kr. pr. år.

På baggrund af ovenstående gennemgang af de forskellige
overordnede indsatser og deres formål anmodes der her om, at de ovenfor nævnte
midler, ved udbetaling til Kalundborg Kommune via bloktilskuddet, besluttes
overført til de partnerskabsholdere, der skal arbejde med at realisere
ovenstående indsatser.

Det skal bemærkes at satspuljemidlerne også indeholder
midler til rygestop, der fremgår af anden sag på denne dagsorden.

**Økonomiske konsekvenser**

Ved godkendelse af indstillingen overføres bloktilskud til
følgende partnerskabsholdere:

Visitations- og hjælpemiddelenheden tilføres ca. kr. 90.000
pr. år i aftaleperioden til ældres tandsundhed.

Genoptræningsenheden tilføres ca. kr. 300.000 pr. år i
aftaleperioden og kr. 450.000 pr. år permanent til rehabilitering af
kræftpatienter.

Den kommunale sygepleje (IP Nord og IP Syd) tilføres ca. kr.
180.000 pr. år og kr. 260.000 pr. år permanent til løft af opgaven med en
værdig og god palliativ indsats for kræftpatienter.

Da midlerne modtages som bloktilskud som følge af
satspuljeaftalen er de omkostningsneutrale for Kalundborg Kommune.

**Direktionens møde den 12. juni
2017:**

Anbefales.

**Ældre- og Sundhedsudvalgets
møde den 12. juni 2017:**

Anbefales.

**Økonomiudvalgets møde den 21.
juni 2017:**

Anbefales.

**Bilag**

|  |  |
| --- | --- |
| Satspulje-sundheds-og-aeldreomr-2017-2020 | 326-2017-171355 |